**Tăcerea stelelor**

*Maria Ieva*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Când ne simţim străini şi goi,

De ce să osândim trecutul?

Puterea lumii stă în noi,

De când e cerul şi pământul...

Am fost iobagi zidiţi în lut,

Ca fluturii într-o clepsidră,

Să nu mă-ntrebi de m-a durut

Urcuşul drept pe piramidă.

La margine de drum am stat

Și-am rupt o rază pentru tine,

La început nebotezat

Cu taina gândului de mâine.

Din apa sfântul botez,

În nopţile de sâmzâiene,

Păstrez, iubite, doar un crez,

O lacrimă ascunsă-n gene.

Să stăm tăcuţi, să ascultăm

Cum ciutura-n fântână cade

Şi în adânc să îngropăm

Trecutu' -n scrin de acolade...

Să învățăm încă un zbor,

Curând vom merge-n pribegie,

Doar pentru visele ce mor,

Se naşte-n cer o galaxie.

Doi robi uniţi de un destin -

Făclii pe cruce răstignite;

Sub aripi îngerii iar țin

Tăcerea stelelor rănite...